**Amalfi** je talijanski grad i općina od 5167 stanovnika u Salernskoj provinciji u Kampaniji.

Geografija
----------

Amalfi je nadbiskupski grad na jugozapadu Italije, na uskom pojasu zemlje uz Salernski zaljev, jugoistočno od Napulja. Amalfi je poznat kao centar Amalfijske obale koja je 1997. uvrštena na UNESCO-vu listu mjesta svjetske baštine u Evropi kao mjesto neobične prirodne ljepote i skladne urbanizacije koja je započela još u srednjem vijeku.

Historija
---------

Iako je bio poznat još od 4. vijeka, Amalfi je bio od male važnosti sve do sredine 6. vijeka kada se počeo isticati pomorskom trgovinom kao jedan od bizantskih gradova Južne Italije. Teritorij Amalfijske obale sve do početka 9. vijeka pripadao je bizantskom Napulju, od kog se odvojio 1. septembra 839. i postao autonomna republika. Amalfijskom Republikom isprva je vladao conte, kog su birali svake godine, nakon tog su to bili prefekti, a na kraju kneževi, pa se republika svela na neku vrstu monarhije. Kao jedna od prvih talijanskih pomorskih republika u 9. vijeku, Amalfi se mogao usporediti s Pisom, Genovom, Venecijom i Gaetom, kao pomorska sila u trgovini s Orijentom.

Njegov razvoj je prekiinut 1131. kada ga je zauzeo i anektirao sicilijanski kralj Roger II, a kasnije ga je dva puta (1135. i 1137) orobila pisanska mornarica. Prava ekonomska kriza Amalfija započela je nakon Sicilijanske večernje i dvadesetogodišnje borbe između Anžuvinaca i Aragonaca za prevlast nad Južnom Italijom. Luka Amalfija i čitav taj kraj bio je blokiran i često napadan, stoga je potpuno izgubio na važnosti, iako je njegov Pomorski zakonik *Tabula Amalphitana* bio priznat i poznat po cijelom Mediteranu sve do 1570. godine.

Znamenitosti
------------

Gradom dominira katedrala Sant'Andrea čija je izgradnja počela u 9. vijeku i koja je često obnovljena, a ima veličanstvena brončana vrata izvedena u Konstatinopolu oko 1065. i zvonik podignut između 1180. i 1276. godine. U njenom sklopu je i klaustar (*Chiostro del Paradiso*) iz 1266–1268. Pored katedrale ističe se i nekadašnji kapucinski samostan (osnovan 1212) koji se stere visoko na litici iznad mora, danas pretvoren u hotel.

Privreda
--------

Amalfi je danas poznat kao jedna od najpopularnijih turističkih destinacija Italije, zbog svoje blage klime i velebnog primorskog krajolika, visokih provalija nad morem, u čijoj se pozadini niže red pitoresknih kuća. Amalfi je u Italiji poznat po uzgoju posebne vrste limuna.

Galerija
--------

* Katedrala Sant'AndreaKatedrala Sant'Andrea
* Pogled na grad sa moraPogled na grad sa mora
* Kuće natisnute jedna na druguKuće natisnute jedna na drugu
* Pogled s mora na AmalfiPogled s mora na Amalfi

Izvori
------

1. 1 2 3 4  „*Amalfi (Salerno)*" (engleski). City population. Pristupljeno 8. 1. 2016.
2. 1 2 3 4 5 6 7  „*Amalfi*" (engleski). Encyclopædia Britannica. Pristupljeno 8. 1. 2016.
3. ↑  „*Costiera Amalfitana*" (engleski). Unesco. Pristupljeno 8. 1. 2016.
4. ↑  „*Organizzazione politica*" (talijanski). Comune Amalfi. Pristupljeno 8. 1. 2016.
5. ↑  „*Il commercio*" (talijanski). Comune Amalfi. Pristupljeno 8. 1. 2016.

Vanjske veze
------------

***Amalfi*** na Wikimedijinoj ostavi

* Službene stranice općine ()
* *Amalfi* na portalu Encyclopædia Britannica ()

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 151254863
* LCCN: n79021800
* GND: 4085657-4
* SUDOC: 029680352
* BNF: cb12125253c (podaci)
* NKC: ge130237

 |